ખરેખર, આ ઠગોની જેમ, ફિલ્મના લેખક પણ પ્રેક્ષકો પાસેથી નવીનવાઈ-ઉત્કંઠા-રસ લૂંટી લે છે. ફિલ્મનો અંત કે ક્લાઈમેક્સમાં શું હશે એ સાવ ઍમેચ્યૉર પ્રેક્ષક પણ કહી આપે એ રીતે સ્ક્રિપ્ટ લખવામાં આવી છે. આખી ફિલ્મમાં એક પણ એવો સીન કે મોમેન્ટ નથી જે જોઈને પ્રેક્ષક મોંમાં આંગળાં નાખી જાય. સ્પેશિયલ ઈફેક્ટ્સમાંય સાતત્ય જળવાયું નથી. 1970-80ના દાયકાની ફિલ્મોની ક્લાઈમેક્સમાં વિલન એક મોટી ખુરશી પર બેસીને રૂપસુંદરીનાં નાચગાન માણતા, ને ડાન્સને અંતે વાર્તામાં વળાંક આવતો એવું જોવા મળતું. તમે માનશો? આવું દશ્ય 2018માં, ‘યશરાજ’ની ફિલ્મમાં છે, જેમાં ‘ચિકની ચમેલી’ કે ‘શીલા કી જવાની’ની યાદ અપાવતી હોય એમ કટરીના કૈફ વિલન સામે નાચે છે. હા, એકાદબે ટ્વિસ્ટ-ટર્ન આવે છે, પણ એમાં ન તો કંઈ ભલીવાર છે ન એનાથી કોઈ અર્થ સરે છે.